Šesta mobilnost u okviru Erasmus + projekta The Green Micro:bit

U okviru projektnih aktivnosti Erasmus + projekta The Green Micro:bit, učenici osmoga razreda u pratnji ravnatelja i učiteljica sudjelovali su u trodnevnoj razmjeni učenika u Slavonskome Brodu. Domaćin je bila Osnovna škola Đuro Pilar u Slavonskome Brodu. Mobilnost je trajala od 19. do 23. studenoga 2019., a osim naših učenika, u mobilnosti su sudjelovali i učenici i učitelji Osnovne škole Vižmarje Brod iz Ljubljane, koji su također projektni partneri. Tema mobilnosti bio je mali sajam poduzetništva. Učenici koji su sudjelovali u mobilnosti iz naše škole su Laura Večerin, Dorotea Gjuran, Vito Stipanović i Leon Zimšek. U pratnji su išli ravnatelj Dalibor Dedić, učiteljica Marija Legac i projektna koordinatorica Tanja Đurić. Prvi dan mobilnosti uključivao je učenička izlaganja o dosadašnjim projektnim rezultatima, obilazak Osnovne škole Đuro Pilar i gradskih znamenitosti te sastanak s dogradonačelnicom Slavonskoga Broda Teom Tomas. Učenici su imali priliku razgovarati s čelnim osobama Grada i iznijeti svoje mišljenje o tome kako mladi mogu razvijati svoje poduzetničke vještine kroz projektne aktivnosti. Drugi dan mobilnosti održane su radionice izrade e-knjige, izrade suvenira za sajam te projektnoga loga. Drugi dio dana učenici su izlagali svoje suvenire na tradicionalnome Katarinskome sajmu. Cilj ove aktivnosti bio je poticati poduzetnički duh kod učenika i razmijeniti znanja i vještine s učenicima drugih škola. Treći dan učenici i učitelji išli su na izlet u Park prirode Papuk gdje su prošetali poučnom stazom unutar park-šume Jankovac i saznali više o geomorfološkim obilježjima i posebnostima Papuka. Ciljevi mobilnosti u potpunosti su ostvareni, a učenici su se vratili bogatiji za još jedno međunarodno iskustvo.

Tanja Đurić, projektna koordinatorica